Diari Oficial de la Generalitat Valenciana


Sumari del DOGV 4712, del 15-03-2004 (2004/2477)

ACORD de 9 de desembre de 2003, de la Mesa de les Corts Valencianes, pel qual s'aproven les normes de gestió del Pressupost de despeses derivades de contractació d'obres, béns i servicis.
-------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/a/2003/12/09/(1)/dof/vci/html**

### Dades del document

Número de DOGV
:   4712

Data del DOGV
:   15-03-2004

Secció del DOGV
:   I. DISPOSICIONS GENERALS

Número del document
:   2004/2477


Data del document
:   09-12-2003

Organisme emissor
:   Corts Valencianes

Tipus de document
:   Acord

Anàlisi jurídica

 Descriptors 

:   * pressupost
    * execució del pressupost
    * control pressupostari
    * legislació

ACORD de 9 de desembre de 2003, de la Mesa de les Corts Valencianes, pel qual s'aproven les normes de gestió del Pressupost de despeses derivades de contractació d'obres, béns i servicis. [2004/X2477]
  
La Mesa de les Corts Valencianes, en la sessió del dia 9 de desembre de 2003, vist l'escrit presentat pel cap del Servei Econòmic, sobre normes de gestió del Pressupost de la institució, ha adoptat l'acord següent:
  
1. Adoptar les normes de gestió del pressupost de despeses derivades de contractació d'obres, béns i serveis.
  
2. Comunicar aquest acord als lletrats, caps d'àrea i de servei de les Corts Valencianes.
  
València, 9 de desembre de 2003.- El president: Julio de España Moya.
  
Normes de gestió del pressupost de despeses derivades
  
de la contractació d'obres, béns i serveis
  
Exposició de motius
  
Des de l'inici fins als nostres dies, la gestió comptable administrativa del pressupost de les Corts Valencianes ha experimentat tal increment en la complexitat, que requereix mesures que aprofundesquen en la racionalització i l'optimització de la despesa. En aquest sentit, aquestes normes constitueixen la base d'aqueixa racionalització pel que fa a la gestió de documentació relativa a la despesa derivada de la contractació d'obres, als béns i als serveis dels serveis administratius d'aquesta institució parlamentària. Amb això es pretén aconseguir el màxim rigor en la tramitació dels crèdits per a despeses i més transparència en l'adopció de decisions relatives a la gestió pressupostària dels serveis de la cambra.
  
Article 1. Àmbit d'aplicació
  
L'àmbit d'aplicació d'aquestes normes s'estén a la tramitació i la gestió administrativa de la despesa derivada de la contractació d'obres, béns i serveis de les Corts Valencianes.
  
Article 2. Disposicions generals
  
1. Amb anterioritat a la realització de qualsevol despesa, llevat de les previstes en l'article 4, la persona responsable de l'àrea o servei a què corresponga la despesa, tramitarà una proposta de despesa on s'assenyalarà clarament la destinació d'aquesta, l'import estimat i la partida pressupostària que se'n proposa per a l'aplicació.
  
2. Es donarà compte de les propostes de despesa a l'Àrea Econòmica i aquesta farà la nota d'intervenció comptable i expedirà el document comptable corresponent a la retenció de crèdit o, si escau, farà l'autorització si hi haguera disponibilitat pressupostària per a fer-ho.
  
3. Únicament es podrà efectuar la contractació de l'obra, el subministrament o el servei de què es tracte, una vegada s'haja acomplert la tramitació anterior. En cas contrari, l'Àrea Econòmica expedirà un informe de l'objecció de la despesa.
  
4. Tota factura haurà de dur el vistiplau del responsable de l'àrea o el servei, en cas contrari l'Àrea Econòmica l'haurà de retornar sense procedir-ne al pagament.
  
5. Els models de proposta de despesa s'ajustaran al que hi ha establert en l'annex I. Totes les àrees i els serveis de la cambra hauran de disposar dels models esmentats.
  
Article 3. Actualització de quanties
  
Les quanties que es detallen en aquestes normes s'actualitzaran en les bases de gestió i execució del pressupost de la cambra que anualment s'aproven.
  
Article 4. Tramitació de despeses per a l'adquisició de béns fungibles
  
1. Les àrees i els serveis administratius que no depenguen d'una àrea disposaran d'un límit màxim de 4.500 euros anuals. Es disposarà d'aquests per a la realització de despeses en béns corrents la imputació pressupostària dels quals corresponga al capítol II de la classificació econòmica de les despeses, sense que es puga excedir, en cap cas, de 600 euros per unitat de despesa. L'import màxim de disponibilitat anual s'elevarà a 9.000 euros per al Gabinet de Presidència, la Secretaria General i l'Àrea d'Assistència Tècnica i Manteniment.
  
2. La disponibilitat indicada en l'apartat anterior es considerarà respecte de la unitat administrativa superior de forma que, si hi ha diversos serveis que depenen d'una mateixa àrea, la despesa que es genere per les adquisicions s'imputarà a aquesta darrera.
  
3. L'Àrea Econòmica serà l'encarregada de fiscalitzar la gestió del que s'indica en els apartats anteriors a l'efecte exclusiu de verificar que en cap cas s'excedeix del crèdit màxim indicat per a cada àrea o servei. A l'efecte, s'establirà una classificació orgànica de les diferents àrees i serveis com tot seguit s'indica:
  
a) Gabinet de Presidència: codi orgànic 0,
  
b) Secretaria General: codi orgànic 1,
  
c) Àrea Administrativa Parlamentària: codi orgànic 2,
  
d) Àrea Econòmica: codi orgànic 3,
  
e) Àrea d'Assistència Tècnica i Manteniment: codi orgànic 4,
  
f) Servei d'Estudis, Documentació i Biblioteca: codi orgànic 5,
  
g) Servei de Relacions Públiques i Protocol: codi orgànic 6,
  
h) Servei de Publicacions: codi orgànic 7,
  
i) Servei d'Informàtica: codi orgànic 8,
  
j) Servei Mèdic: codi orgànic 9.
  
4. El límit de crèdit queda condicionat en tot cas a l'existència de disponibilitat pressupostària en les partides a les quals afecta l'adquisició o, si escau, a la borsa de vinculació jurídica d'aquestes.
  
5. Aquestes despeses requeriran únicament l'aportació de la factura degudament conformada per la persona titular de l'òrgan que haja efectuat l'adquisició com també pel director o directora de l'àrea o servei corresponent, que es trametrà a l'Àrea Econòmica perquè en procedesca a la comptabilització i al pagament (document ADOP).
  
6. En el cas d'excedir-se del límit indicat en l'apartat primer d'aquest article, l'Àrea Econòmica procedirà a retornar la factura que ha motivat l'excés degudament reparada a l'àrea o al servei d'origen, amb l'objectiu que aquest sol·licite la tramitació d'un expedient d'ampliació de crèdit que haurà d'aprovar la Mesa de les Corts Valencianes i que permetria efectuar noves adquisicions.
  
Article 5. Tramitació de despeses d'escassa quantia
  
1. Si es tracta de despeses que no excedesquen els 600 euros, ni tinguen una durada superior a un any, la persona responsable de l'àrea o el servei a què afecte la despesa podrà procedir directament a l'adquisició del bé o la contractació del servei sempre que prèviament s'haja formalitzat la proposta de despesa arreplegada en l'article segon apartat primer i s'haja donat compte a l'Àrea Econòmica perquè procedesca a fer la nota d'intervenció comptable i formalitze el document de retenció de crèdit (RC) corresponent, amb la conformitat prèvia del president o del membre de la Mesa de les Corts Valencianes que delegue.
  
2. Una vegada efectuat el tràmit anterior podrà fer-se l'adquisició del bé o formalitzar-se la contractació del servei corresponent. L'àrea o servei que origine la despesa haurà de comunicar aquestes actuacions i trametre la factura a l'Àrea Econòmica, la qual comptabilitzarà, sobre la base del que corresponga, el document corresponent o successió de documents comptables d'autorització (A), disposició (D) i reconeixement (O), i, si escau, l'ordre de pagament (P).
  
3. La factura acreditativa de la realització de l'adquisició o prestació del servei de conformitat amb el que hi ha contractat, haurà de dur el vistiplau del responsable de l'àrea o servei que origine la despesa.
  
4. Llevat de disposició específica que així ho exigesca per raó de la matèria, no es requerirà l'adopció de cap acord que servesca de fonament a l'autorització, la disposició, el reconeixement, l'ordre de pagament i el pagament d'aquest tipus de despeses.
  
Article 6. Tramitació de despeses derivades de contractes menors no urgents
  
1. Si es tracta de despeses superiors a 600 euros i que no excedesquen de l'import límit per a la contractació menors en la legislació vigent sobre contractació de les administracions públiques, ni tenen una durada superior a un any, es requerirà que la proposta de despesa preceptiva incloga, a més del que hi ha especificat en l'article segon, apartat primer, la conformitat prèvia del president o del membre de la Mesa de les Corts Valencianes que delegue.
  
2. Aquesta proposta de despesa es trametrà a l'Àrea Econòmica amb l'objectiu que, una vegada donada la conformitat, es faça la nota d'intervenció comptable, es formalitze el document de retenció de crèdit (RC) corresponent i se'n retorne a l'àrea o al servei que va originar la despesa.
  
3. Una vegada acomplert tot això, la persona responsable del servei que va originar la despesa procedirà a l'elaboració del plec de prestacions tècniques i clàusules administratives particulars del subministrament o servei a contractar, s'emetrà informe jurídic quan corresponga i se sol·licitaran almenys tres propostes de proveïdors, si fóra possible.
  
4. En el supòsit expressat en l'apartat anterior, la sol·licitud de les ofertes es farà a tres o més empreses capacitades per a la realització de l'objecte de la despesa; en l'expedient caldrà deixar constància de les invitacions cursades. En aquestes invitacions s'especificaran les prescripcions tècniques de la contractació, el termini màxim i la forma de presentar les ofertes respectives. Aquestes caldrà presentar-les en sobre tancat, degudament identificat en l'exterior i per registre d'entrada. La persona responsable de la unitat de Registre General emetrà el certificat corresponent amb la relació de les empreses que l'han feta en temps i forma.
  
5. En cas que no siga possible sol·licitar tres propostes de proveïdors, es farà constar això justificadament en la proposta de despesa i es detallarà el motiu que ha donat lloc a aquesta impossibilitat.
  
6. Una vegada presentades les ofertes, si l'import de la despesa no excedeix de 10.000 euros, s'elevaran a la Presidència de la cambra. La Presidència, en presència del lletrat major i del responsable del servei que genera la despesa, farà l'obertura dels sobres que contenen les ofertes i, previ informe tècnic d'aquest responsable, la selecció de l'oferta que es considere més avantatjosa. En aquest cas, la proposta de despesa tornarà a ser tramesa a l'Àrea Econòmica amb l'autorització del president o membre de la Mesa que delegue, amb l'objectiu que es procedesca a practicar la comptabilització de l'autorització (A), com també de la disposició (D) corresponent.
  
7. Si l'import de la despesa és superior a 10.000 euros i no excedeix de l'import, ni el període d'execució supera l'establert com a límit per a la contractació menor, la Mesa de les Corts Valencianes procedirà a l'obertura dels sobres que contenen les ofertes i, amb l'informe tècnic previ del responsable del servei que genera la despesa, la selecció de l'oferta que es considere més avantatjosa. En aquest cas la proposta de despesa tornarà a ser tramesa a l'Àrea Econòmica amb còpia de l'acord de la Mesa adoptat, amb l'objectiu que es procedesca a la comptabilització de l'autorització (A), com també de la disposició (D) corresponent.
  
8. Sense l'acord de Presidència o de la Mesa de les Corts Valencianes en els apartats 5 i 6 anteriors, l'Àrea Econòmica no procedirà a formalitzar l'autorització i la disposició corresponent de la despesa; en aquest cas formularà l'informe corresponent de l'objecció d'aquesta.
  
9. Una vegada s'haja acomplert la tramitació anterior es podrà efectuar l'adquisició del bé o contractació del servei que es tracte; posteriorment es trametre la factura corresponent a l'Àrea Econòmica perquè en faça la comptabilització i el pagament. No es requerirà, llevat de disposició específica que així ho exigesca per raó de la matèria, l'adopció de cap acord que servesca de fonament al reconeixement, a l'ordre de pagament i al pagament d'aquest tipus de despeses.
  
10. La factura acreditativa de la realització de l'adquisició o prestació del servei de conformitat amb el que hi ha contractat haurà de dur el vistiplau de la persona responsable de l'àrea o servei que origine la despesa.
  
11. No serà d'aplicació el que hi ha arreplegat en aquest precepte quan es tracte de despeses declarades urgents; aquests darrers casos es regiran pel que hi ha establert en l'article següent.
  
Article 7. Tramitació urgent de despeses derivades de contractes menors
  
1. Quan per raons d'urgència, degudament acreditades en l'expedient, calga fer una despesa de quantia superior a 600 euros i que no excedesca de l'import establert com a límit per a la contractació menor en la legislació vigent sobre contractació de les administracions públiques ni tinguen durada superior a un any, la persona responsable de l'àrea o servei a què afecte la despesa, podrà procedir a la proposta de despesa arreplegada en l'article segon apartat primer i es trametrà a l'Àrea Econòmica perquè procedesca a fer la nota d'intervenció comptable, comptabilitze el document de crèdit (RC) corresponent, indique que es tracta d'un supòsit de tramitació d'urgència de despesa i consigne expressament els motius que la determinen.
  
2. Si l'import de la despesa no excedeix de 10.000 euros, la proposta s'elevarà per a l'aprovació a la Presidència de la cambra. Si l'import de la despesa és superior a 10.000 euros i no excedeix l'import, ni el període d'execució supera l'establert com a límit per a la contractació menor, la proposta s'elevarà per a l'aprovació a la Mesa de les Corts Valencianes.
  
3. Una vegada adoptada la resolució de Presidència o l'acord de la Mesa de les Corts Valencianes que aprove la proposta de despesa urgent formulada, es trametran a l'Àrea Econòmica per a la incorporació a la documentació comptable. Sense aquesta resolució o acord, l'Àrea Econòmica no procedirà a formalitzar l'autorització (A) corresponent de la despesa.
  
4. Una vegada s'haja complert la tramitació anterior es podrà efectuar l'adquisició del bé o contractació del servei que es tracte, i posteriorment es trametrà la factura corresponent a l'Àrea Econòmica perquè en faça la comptabilització i el pagament.
  
5. La factura acreditativa de la realització de l'adquisició o prestació del servei de conformitat amb el que hi ha contractat, haurà de dur el vistiplau de la persona responsable de l'àrea o el servei que origine la despesa.
  
6. Llevat de disposició específica que així ho exigesca, no es requerirà l'adopció de cap altra resolució o acord que servesca de fonament a la disposició, el reconeixement, l'ordre de pagament i el pagament d'aquest tipus de despeses.
  
Article 8. Tramitació de despeses derivades de contractes majors
  
1. La tramitació dels expedients per a la subscripció de contractes, la quantia dels quals excedesca de l'import establert com a límit per a la contractació menor en la legislació vigent sobre contractació de les administracions públiques o que tinguen durada superior a un any, es desenvoluparà de conformitat amb el que hi ha disposat en la normativa reguladora de la contractació de les administracions públiques i la que, si escau, dicten les Corts Valencianes en exercici de la seua competència.
  
2. L'àrea o servei competent efectuarà la iniciació de l'expedient de contractació, després de sol·licitar a l'Àrea Econòmica el document de retenció de crèdit corresponent (RC).
  
3. L'acord de la Mesa de les Corts Valencianes que servesca de fonament a l'autorització de la despesa o a l'anul·lació de la retenció de crèdit corresponent, es traslladarà a l'Àrea Econòmica, a través de l'àrea o servei que ho proposa, a l'objecte que:
  
a. Si s'ha resolt autoritzar la contractació s'expedesca el document comptable d'autorització (A), el qual haurà d'anar signat pel cap del Servei Econòmic.
  
b. En cas de no autoritzar-se la contractació s'expedesca el document comptable d'anul·lació de la retenció de crèdit (RC/), el qual haurà d'anar signat pel cap del Servei Econòmic.
  
4. Una vegada tramitat l'expedient que corresponga, l'acord de la Mesa de les Corts Valencianes mitjançant el qual s'efectue l'adjudicació del contracte servirà de fonament a la disposició del crèdit i es trametrà a l'Àrea Econòmica, que expedirà el document de disposició corresponent (D).
  
5. Les factures corresponents a les obres, subministraments o serveis contractats se'n trametran a l'Àrea Econòmica per a la comptabilització mitjançant el document comptable de reconeixement de la despesa (O). La factura acreditativa de la realització de la compra o la prestació del servei d'acord amb allò contractat haurà de dur el vistiplau del responsable de l'àrea o del servei que origine la despesa.
  
6. Al document comptable de reconeixement (O) s'unirà una còpia de l'acord de la Mesa de les Corts Valencianes pel qual s'adjudica el contracte.
  
Article 9. Tramitació de despeses derivades de contractació d'emergència
  
1. En aquells supòsits en què s'efectue la contractació d'obres, béns o serveis mitjançant tramitació d'emergència, d'acord amb el que es preveu en la normativa vigent, una vegada executades les actuacions es notificarà a l'Àrea Econòmica l'acord de l'òrgan de contractació que aprove l'esmentada contractació.
  
2. La factura acreditativa de la realització de l'obra, l'adquisició o la prestació del servei d'acord amb allò contractat haurà de dur el vistiplau del responsable de l'àrea o del servei que origine la despesa.
  
Article 10. Comunicació a l'Àrea Econòmica de delegacions de signatura
  
Les delegacions produïdes per la presidència de la cambra en qualssevol membres de la Mesa en ordre a autoritzar la realització de despesa, hauran de comunicar-se a l'Àrea Econòmica amb caràcter previ a la tramitació de qualsevol proposta de despesa en la qual s'incloga aquesta signatura, i en cas contrari es podrà formular l'objecció corresponent per part d'aquesta.
  
DISPOSICIÓ ADDICIONAL


Còpia Permalink ELI